**Prelazak u roditeljstvo iz perspektive očeva**

***Uvod***

Prelazak u roditeljsku ulogu prestavlja stresan period za pojedinca. Nova društvena uloga – uloga roditelja zahteva i nove strategije ponašanja, s obzirom na izazove i nepoznanice koje sa sobom donosi novorođenče. Iskustvo svakog roditelja je osobeno, ali u prikazu ovog teksta daćemo perspektive roditeljstva sa stanovišta očeva u Srbiji.

Postajanjem ocem u Srbiji iz vizure samih očeva predstavlja svojevrsni obred prelaza, jer sama zajednica – roditelji (porodica porekla), prijatelji, rođaci i drugi akteri u životu očeva su ti koji jesu značajni faktori i koji podstiču odluke o stupanju u brak i rađanju. Tako intervjuisani očevi navode da su njihovi roditelji bili presrećni zbog toga što su se oženili, da je vest o dolasku deteta od strane okoline bila propraćena pozitivnim emocijama pa čak i suzama radosnicama. Narativi o reakcijama okoline, povodom dolaska na svet deteta i početka ostvarenja očinske uloge, su uglavnom „bili su srećni“, „fantastični “, „presrećni“. Izuzetak su samo oni koji su izražavali zabrinutost povodom lošeg materijalnog i stambenog stanja novih očeva.

***Pomoć i podrška u prvim mesecima roditeljstva***

Prva vrsta pomoći koja se uočava jeste pomoć od strane roditelja, supruginih i svojih. Ta pomoć se odnosi na materijalnu i finansijsku ali pre svega na pomoć oko brige i nege deteta, poslova oko domaćinstva kao i saveta oko odgoja deteta. Poslednji su gotovo uvek deo angažmana ženskih članova porodice porekla pa tako jedan od intervjuisanih očeva navodi: *„Najveća podrška, što se tiče odgajanja deteta, u početku i to, je dolazila od moje majke i od suprugine majke. U početku malo, dok se nismo navikli. ... kupanje deteta, povijanje i to, samo u početku. Moja majka je bila tu uvek, i supruga, dok nešto radi pa ona pridrži dete, i ja isto, znači, sve je to... u kući zajedno smo“.*

Druga vrsta pomoći je ona koju su novi roditelji dobijali od prijatelja i širih članova porodice. Ona se pre svega odnosi na finansijska jednokratna davanja prilikom rođenja deteta. Materijalna davanja uključuju stvari koji su detetu potrebne prilikom rođenja – krevetac, kolica i druga oprema za bebe… Kada su u pitanju ove stvari, dobijali su ih od roditelja čija su ih deca prerasla i koji ih više ne upotrebljavaju. Ova vrsta pomoći je deo kulturnog obrasca po kome se roditelji međusobno pomažu u periodu kada je dete malo i kada su troškovi oko njegovog odgoja najviši. Ovu pomoć opisuju na sledeći način: „*kako ide po našim, srpskim običajima, daje se sve, pokloni, šta već ko hoće... Drugarice, prijatelji... Drugarice ženine, prijateljice, su donosile stvari od svoje dece i opremu. Čak od ženinog brata, profesorka sa Muzičke akademije, nam je dala sve od svoje dece, opremu i sve svoje ...“.*

Što se tiče institucionalne podrške koju su imali u prvim mesecima roditeljstva kao i tokom perioda trudnoće, percepcija očeva u tom pogledu bi se mogla objasniti kao deskriptivna i neupućena. Kada pričaju o ovim iskustvima, odnosno kontaktom sa medicinskim osobljem, ne navode detalje, ne procenjuju kvalitet usluga. Celo promatranje o tome se svodi na deskriptivna opisivanja ali se u njihovim odgovorima uočava začuđenost usled ovih pitanja, pa tako jedan ispitanik daje sledeći odgovor: : *„Hah, mene pitaš – to žena bolјe zna. Ništa nešto, ono, van protokola. Znači sve je išlo regularno bez problema. Svuda gde nas je doktorka slala mi smo išli, ali ne znam da su to bila neka posebna ono, savetovališta“.*

***Samopercepcija***

Muškarci odnosno očevi se u svoju ulogu najčešće uključuju kao pomažući članovi, ako se uopšte uključuju. Po njihovom svedočenju, supruga kao i veći deo ženskih članova porodice su ključni u podizanju deteta. Međutim, očevi koji žele da učestvuju u nezi deteta, neretko nailaze na osude i osujećenje njihovih želja i potreba. Naime, jedan ispitanik navodi sledeće: *„Ja sam počeo da šizim zbog toga što, recimo, moja majka i* njena *majka, tašta, nisu dozvolile da ja perem dete. Posle deset dana dolazi babica, znaš, pomaže ti, ona najbolјe zna. I ja vidim, ona ga lomata, kao da je od plastelina! Vratić drži, sve ostalo cima, on mali skače, cima se nešto, još dete nije ojačalo. I ja gledam, ja ću to nežnije od nje. Devojka mlada, ali dosta radi i s’ dosta poverenja smo mi prihvatili ovde. I ja mislim – ja mogu. Međutim, keva moja i tašta, skoče: ’Ne! Ti: ovo, ono...’. I onda ja kao klinac nisam znao da se izborim i slušao. Sad ne bih to dozvolio, da me neko upropasti da ja svoje dete od deset dana uzmem sam da okupam, da ga sredim.“*

Intimni doživljaj prilikom postajanja roditeljem očeva jeste potpuno drugačiji od majki s obzirom da je iskustvo iščekivanja deteta posredno i ono predstavlja veći šok. Muškarci neposredan odnos sa detetom ostvaruju tek kada se dete rodi. Kulturni obrasci našeg društva ne daju upute i jasne modele kako bi muškarci trebalo da se ponašaju i kako da izraze sopstveni doživljaj roditeljstva. Ono što je osobeno za sve očeve jeste to da događaj rođenja deteta tj. njihovo postajanjem ocem tumače kao nešto sasvim drugačije od svega što su tada doživeli. Prikazivanje roditeljstva uvek je podrazumevalo određena emocionalna stanja i reakcije očeva kao pokazatelj njihovog uspostavljanja odnosa sa detetom i dokaz njihove uloge. U tom pogledu iskustvo očeva može da se tumači na četiri načina.

Prvi jeste zabrinutost i nelagoda – očevi ističu da su bili zabrinuti i uplašeni i da im je trebalo dosta vremena da se snađu u svojoj ulozi. Nepoznanice koje je dete donelo unelo je određeni strah oko nege prema detetu te se kao jedne od briga javljaju nepoznavanja uzroka i nemogućnost da pomognu detetu da prestane da plače, ustajanje noću radi provere da li beba diše…. Ovo je osobeno za očeve koji žele da se uključe u odgajanje sopstvenog deteta ali su ne upućeni i nemaju dovoljno samopouzdanja.

Drugo iskustvo očeva jeste tako da oni postajanjem roditeljem tumače kao promenu koja ima je donela neprijatnost – umor, nesanicu… Privikavanje na bebu i njen ritam opisuju kao iscrpljujuće iskustvo: *„U početku sam bio jako nervozan. Nervozan, neraspoložen. Recimo, uveče, kada legnem – jedva čekaš da legneš, duša ti umorna – on mi zaplače.“* Usled nemogućnosti usklađivanja roditeljske i profesionalne uloge nastaju ovakve napetosti.

Kao nešto najlepše i najbolje što im se desilo u životu naglašava treća grupa očeva. Dominantni osećaj jeste sreća i egzilitarnost. Ističe se emocionalna razmena koja povezuje oca i dete tj. da je osećaj roditeljstva: *„mnogo lep. Taj osećaj je mnogo lep, ne znam kako da ja sad da opišem kao roditelј, ja to ne mogu da opišem. To mora da imate dete da bi osetili tu lјubav i svu tu pažnju prema detetu, da vi njemu pružite, a onda se i ta lјubav prenosi na vas – mnogo je lepo imati.“*

Četvrta grupa očeva vidi očinstvo kao preuzimanje odgovornosti i spremnost za izazove, te uključenost i raspoloživost za svoje dete i suprugu: *„Ja sam prisustvovao porođaju, znači gledao sam taj proces ceo uživo. Nisam mogao da dozvolim da se ona porađa, a ja budem negde van, i ne znam, čekam tako nešto. Prosto morao sam da prisustvujem i da vidim kako se sve to dešava i bio sam nervozan, ali ono kao, ne znam... Nije mi uopšte teško palo, odmah sam pomerio taj neki sklop i ne znam, kao da ceo život imam decu.“* Ovi očevi takođe navode da im u početku nije bilo lako ali da su se odmah uključili u negu deteta, kao i to da imaju odgovornost za pravilan razvoj ličnosti deteta.

***Zaključak***

Iskazi koje očevi navode u periodu dok je dete bilo beba tj. u periodu njihovog ranog roditeljstva su različiti od onih koji daju njihove partnerke / supruge kada su u pitanju pomoć i podrška prijatelja i porodice odnosno od neformalnih mreža podrške. Naime, očevi manje razmišljaju o tome šta će biti nakon porođaja i na koga će moći da računaju. Neposredna briga i nega oko deteta se u najvećem broju slučajeva prepušta ženi i ženskim mrežama. Sličan je odnos prema institucionalnoj podršci gde odlaske kod lekara, savetovališta, tok porođaja i postporođajne usluge (npr. dolaske patronažnih sestara u posetu porodici sa novorođenčetom) očevi vide kao deo ženskog sveta i većinom su neupućeni ali i nezainteresovani da budu upućeni u ove procese. Međutim, očevi koji žele da se uključe u sve ove procese kao i u proces brige i nege o detetu često nailaze na negodovanje uže porodice (porodice porekla svoje ali i suprugine) ali i samih supruga koje im najčešće dodeljuju ulogu *pomažućeg člana* (idu u kupovinu namirnica i stvari za bebu, rade neke kućne poslove, pomažu u kupanju i presvlačenju bebe….).

Svi očevi prijavljuju pre svega pozitivne reakcije okoline na njihovu odluku da se ostvare u ulozi oca, te je rano iskustvo očinstva u velikoj meri stvar pristanka zajednice i potvrđivanje ove uloge u koju je muškarac ušao a emocionalni odnos prema detetu jeste stvar ličnog identiteta i prikaz sebe kao oca.